text: Byråd bekymret for udsigt til togbro
  10 oktober 2013 kl. 13.34
  Politikerne i Hedensted er ikke glade at få en bro og en jernbane gennem naturområderne ved Daugård Strand. Samtidig frygter de at blive koblet af fremtidens infrastruktur.
  - Som broen er planlagt nu, vil den gå gennem følsomme naturområder. Derfor vil vi bede ministeren om at undersøge, om der er alternativer, fortæller borgmester Kirsten Terkilsen (V) til hsfo.dk.
  
  Støtte til protest
  Byrådet blev orienteret om planerne onsdag aften. Der var bred støtte til den protest som fem kommuner i Trekantområdet har sendt sammen med regionsrådsformand Carl Holst.
  Fredericias borgmester støttede oprindelig notatet til transportminister Pia Olsen Dyhr (SF), men blev banket på plads af sit byråd, som ikke støtter protesten.
  
  Kobles af
  Politikerne i Hedensted vil gerne have undersøgt, om en togbro kan hæftes på den eksisteren bro over Vejle Fjord.
  Byrådet ønsker også at få sikkerhed for, at der kommer øget regional trafik til og fra området, hvis hurtigtogene kommer.
  - Vi deler selvfølgelig Vejle og det øvrige Trekantområdes frygt for at blive koblet af, siger Kirsten Terkilsen til lokalaviserne.
  